
ΔΗΜΟΣ ΝΑΥΠΛΙΕΩΝ
ΑΥΤΟΤΕΛΕΣ ΓΡΑΦΕΙΟ ΕΠΙΚΟΙΝΩΝΙΑΣ και ΔΗΜΟΣΙΩΝ ΣΧΕΣΕΩΝ

Ναύπλιο, 11 Νοεμβρίου 2026

ΔΕΛΤΙΟ ΤΥΠΟΥ 

Νέος χλοοτάπητας και ανακατασκευή του στίβου στο Δημοτικό Στάδιο Ναυπλίου με έργο 1,5εκ. ευρώ

Σε τροχιά πλήρους εκσυγχρονισμού και περιβαλλοντικής αναβάθμισης εισέρχεται το Δημοτικό Στάδιο Ναυπλίου, καθώς εγκρίθηκε η ένταξη του μεγάλου έργου ανακατασκευής των αγωνιστικών του επιφανειών στο Τομεακό Πρόγραμμα Ανάπτυξης 2026–2030 του Υπουργείου Παιδείας, Θρησκευμάτων και Αθλητισμού.
 Το έργο, με συνολικό προϋπολογισμό 1.488.000 ευρώ και χρηματοδότηση από το Εθνικό Πρόγραμμα Ανάπτυξης, θα υλοποιηθεί με δικαιούχο τον Δήμο Ναυπλιέων, βάσει της ολοκληρωμένης τεχνικής και φυτοτεχνικής μελέτης που εκπονήθηκε από το Τμήμα Πρασίνου του Δήμου. Η συγκεκριμένη παρέμβαση έρχεται να αντιμετωπίσει οριστικά τις εκτεταμένες φθορές πολλών ετών, με πρωταρχικό στόχο να εξασφαλίσει στις ποδοσφαιρικές ομάδες και στα σωματεία στίβου της περιοχής τις πλέον σύγχρονες και ασφαλείς συνθήκες προπόνησης, επιτρέποντας παράλληλα στο στάδιο να πληροί όλες τις επίσημες προδιαγραφές για τη φιλοξενία αγώνων υψηλού επιπέδου.
Στο πλαίσιο της μελέτης του Τμήματος Πρασίνου, στο γήπεδο ποδοσφαίρου προβλέπεται η πλήρης ανανέωση του υποστρώματος και η τοποθέτηση ενός νέου, εξαιρετικά ανθεκτικού φυσικού χλοοτάπητα, ο οποίος επιλέχθηκε στοχευμένα για την αντοχή του στην αλατότητα, καθιστώντας τον ιδανικό για τις παράκτιες συνθήκες του Ναυπλίου. Παράλληλα, για την ορθολογική διαχείριση των υδάτινων πόρων και την αποφυγή σπατάλης, το σύστημα αυτόματου ποτίσματος αναβαθμίζεται ριζικά με τεχνολογία ασύρματου ελέγχου, ενώ τοποθετείται νέος πιστοποιημένος εξοπλισμός και δημιουργείται περιμετρική ζώνη προθέρμανσης.
Ταυτόχρονα, ο στίβος ανακατασκευάζεται στο σύνολό του με την καθολική αντικατάσταση του συνθετικού τάπητα σε όλους τους διαδρόμους και την απαραίτητη ενίσχυση των επιφανειών στις ζώνες αλμάτων και ρίψεων. Η περιβαλλοντική μέριμνα του έργου ολοκληρώνεται με την πλήρη αποκατάσταση των καναλιών απορροής για τη σωστή διαχείριση των όμβριων υδάτων, την αντικατάσταση των διαχωριστικών κρασπέδων και την προμήθεια σύγχρονου αγωνιστικού εξοπλισμού.
 Με την ολοκλήρωση των εργασιών αυτών, σύμφωνα με δηλώσεις του Δημάρχου Ναυπλιέων, Δημητρίου Ορφανού, ο Δήμος Ναυπλιέων παραδίδει στην τοπική κοινωνία έναν ασφαλή, λειτουργικό και περιβαλλοντικά βιώσιμο αθλητικό πνεύμονα, αντάξιο των αναγκών των συνδημοτών μας και κυρίως των νέων μας τονίζοντας χαρακτηριστικά: «Για μένα, η αναβάθμιση του Δημοτικού Σταδίου Ναυπλίου αφορά πρώτα απ’ όλα τα παιδιά και τους νέους του τόπου μας! Θέλω να έχουν έναν χώρο όπου θα χαίρονται την προπόνησή τους, θα νιώθουν ασφαλείς και θα μπορούν να κάνουν τα πρώτα τους βήματα στον αθλητισμό. Με τη χρηματοδότηση που εξασφαλίσαμε, μπορούμε να δώσουμε στα παιδιά, στους αθλητές και στα σωματεία μας το γήπεδο και τον στίβο που χρειάζονται. Συνεχίζουμε με όραμα να δημιουργούμε για τον τόπο μας.»

